El secretari general de l'Esport i de l'Activitat Física, Gerard Figueras, ha assistit avui a la presentació virtual dels estudis impulsats per la Unió de Federacions Esportives de Catalunya (UFEC), amb el suport de la Secretaria General de l'Esport i de l'Activitat Física, i pel clúster de la indústria de l'esport a Catalunya (INDESCAT), conjuntament amb l'Associació Catalana d'Entitats de Gestió d'Instal·lacions Esportives Públiques (GESTIONA) i l'Associació d'Empresaris de Clubs Catalans de Fitness (amb la col·laboració del Col·legi de Llicenciats en Educació Física i Ciències de l'Activitat Física i l'Esport de Catalunya).
Durant el confinament, 7 de cada 10 treballadors s'han vist afectats per un ERTO i, en el seu conjunt, el sector deixarà d'aportar gairebé 1.000 milions d'euros directes al VAB català.
Un cop presentades les dades dels informes, Gerard Figueras ha afirmat que "l'impacte de la Covid-19 en el sector de l'esport i l'activitat física a Catalunya ha estat duríssim, i ens cal sumar tots els esforços tant públics com privats per ajudar al sector a recuperar-se".
"Aquesta crisi ha evidenciat que han estat els ciutadans saludables, amb bons hàbits d'alimentació i de pràctica d'esport, els que han superat millor l'afectació de la Covid-19.
Una circumstància que hem de tenir en compte davant d'un possible rebrot", ha afegit, tot recordant que el Govern ha encarregat un estudi més ampli que analitzarà altres camps d'actuació.
Per això, el secretari general de l'Esport i de l'Activitat Física ha subratllat que "és el moment, no només d'estar al costat del teixit esportiu de Catalunya, sinó també de fer majors dotacions als pressupostos públics per impulsar polítiques públiques de foment de la pràctica d'esport i activitat física entre el conjunt de la població.
A banda, també ens calen polítiques fiscals valentes com la instauració d'un tipus d'IVA reduït per al sector de l'esport, entre d'altres".
Segons els estudis presentats per la UFEC i INDESCAT, el cessament de l'activitat ha reduït el volum d'ingressos de les entitats esportives sense ànim de lucre en un 44,8% de mitjana, en els clubs, i en un 19,9%, en les federacions, respecte al mes de febrer.
Els esports atlètics i de gimnàstica són els més perjudicats per la caiguda de la facturació (42,9%), seguits dels esports mecànics (34,3%) i de pilota (21,4%).
Per tipologia, destaca la reducció d'ingressos per publicitat i patrocinis en un 85%.
En el cas de la indústria, la reducció del volum dels ingressos en el sector esportiu privat amb ànim de lucre ha estat de mitjana del 50,56%, en el cas de les societats, i del 55,96%, en el cas dels autònoms, respecte al mateix període de l'any passat.
Gairebé el 30% de les empreses i un 27,9% dels autònoms han hagut d'aturar totalment la seva activitat durant el període de confinament, entre d'altres, instal·lacions esportives, venda al detall o empreses de prestació de serveis.
El desconfinament iniciat el mes de maig no ha tingut pràcticament cap efecte de millora d'ingressos en el sector amb ànim de lucre.
L'empitjorament de l'economia farà que moltes empreses tinguin dificultats per afrontar els seus pagaments.
Amb la Covid-19, també s'ha vist incrementada la morositat en el mes de març (el primer de la crisi) en els clubs, en un 65,8% respecte al febrer, i en un 7,7%, en les federacions.
És a dir, que les entitats tampoc han pogut cobrar els pagaments pendents dels seus deutors.
Durant l'aturada de l'activitat econòmica no essencial, les entitats sense ànim de lucre s'han vist obligades a revisar les projeccions de liquiditat a curt termini i a adoptar mesures urgents per salvaguardar la tresoreria.
La liquiditat en ambdós tipus d'entitats analitzades s'ha vist reduïda en un 23,4% pels clubs i un 2,9% per a les federacions esportives.
Pel que fa a la indústria, un 45% dels autònoms i un 81% de les societats amb ànim de lucre enquestades manifesten que han notat tensions de tresoreria i s'han hagut d'acollir a línies de finançament externes.
Les societats amb ànim de lucre enquestades creuen que necessitaran una mitjana de gairebé 300.000 euros per tal de cobrir les seves necessitats de finançament.
Segons l'anàlisi de l'estudi, l'esport català federat deixarà d'aportar aquest 2020 a l'economia catalana 303 milions d'euros dels 1.189 milions que aporta de forma directa a conseqüència de l'impacte de la Covid-19 en només tres mesos.
Això significa un impacte negatiu de gairebé un terç en el VAB (Valor Anual Brut) amb una reducció del 25,5%.
Per la seva banda, l'estudi del sector esportiu amb ànim de lucre revela que el VAB previst inicialment per al 2020 es reduirà en dos terços.
Concretament, de l'aportació inicial prevista de 957 milions d'euros, amb la revisió post Covid-19 es queda en tan sols 339 milions.
És a dir, hi ha una reducció del VAB de 618 milions d'euros.
L'impacte social ha estat molt alt: els clubs han prescindit de 7 de cada 10 treballadors (el 73,4%) i les federacions, de 4 de cada 10 (41,4%).
Una situació que ha deixat les entitats molt tocades.
Quasi 8 de cada 10 empreses enquestades s'han acollit a un ERTO per la crisi de la Covid-19, cosa que ha afectat gairebé 7 de cada 10 treballadors del sector amb ànim de lucre.
Les empreses i autònoms també han hagut de reduir el volum de subcontractació de RRHH, una reducció que ha afectat un total de més de 8.000 treballadors subcontractats.
De cara a un futur immediat, la meitat de les empreses enquestades preveuen que hauran de fer regulacions en la seva plantilla de personal quan es reiniciï l'activitat.
Això comportarà que 3 de cada 10 treballadors del sector esportiu amb ànim de lucre hauran perdut la feina.
1.200 esdeveniments cancel·lats
A conseqüència de la Covid-19, més de 1.200 esdeveniments esportius van ser cancel·lats el mes de març, una xifra que representa una pèrdua d'ingressos d'un un milió d'euros.
Els organitzadors d'esdeveniments esportius amb ànim de lucre esperen tornar a programar menys del 20% dels esdeveniments cancel·lats.
Pel que fa a les instal·lacions esportives, totes s'han vist obligades a tancar durant el confinament, però esperen recuperar el 80% dels seus usuaris en els mesos vinents.
En el cas de béns i serveis esportius, la immensa majoria de les societats enquestades han patit negativament els efectes de la COVID-19.
Només les comercialitzadores de Home-fitnes han vist augmentada la seva demanda, tot i que no ha estat possible atendre-la en un 15% dels casos per la situació de bloqueig provocada pel coronavirus.
El president de la UFEC, Gerard Esteva, ha assegurat que "ens preocupa la debilitat de les nostres entitats.
En l'última crisi, van tancar el 23% dels clubs.
Si ara no reforcem les bases i les administracions donen els recursos per tornar a la normalitat, aquest cop hi haurà més destrucció de clubs i reducció de persones que fan esport".
Per la seva banda, la presidenta d'INDESCAT, Anna Pruna, ha dit que "el repte més immediat és recuperar la confiança dels nostres usuaris i clients i de la població en general.
Per això, demanem a la Generalitat que promogui una campanya contínua de promoció de l'activitat física per reactivar la pràctica i el consum.
També calen ajuts per impulsar la modernització del sistema esportiu, la transformació tecnològica i digital, i canvis estratègics per afrontar la nova normalitat".
Per a més informació, es poden consultar els enllaços següents:
Estudi sector esportiu amb ànim de lucre: